বাংলাদেশের নদীবন্দরের তালিকা
নদীবন্দর হচ্ছে নদীর তীরে গড়ে ওঠা স্থান বা স্থাপনা, যেখানে নৌযানে চলাচলকারী যাত্রী ও পণ্য ওঠানামা করা হয়। নদীবহুল দেশ বলে আবহমান কাল থেকেই বাংলাদেশের পরিবহন ব্যবস্থায় নৌপথ ও নদীবন্দর গুরুত্বপূর্ণ ভূমিকা পালন করে আসছে। দেশের প্রায় সব বড় শহর ও বাণিজ্যকেন্দ্রই গড়ে উঠেছে নদী বন্দরকে কেন্দ্র করে। এ সব বন্দরে যন্ত্রচালিত নৌযান অবতরণ এবং যাত্রী ও পণ্য ওঠানামার সব ধরনের সুযোগ-সুবিধা রয়েছে। এছাড়া বিআইডব্লিউটিএ-এর উদ্যোগে আরো ৪৪৮টি ছোটখাটো বন্দরে বিভিন্ন ধরনের স্থাপনা নির্মাণ বা উন্নয়ন করা হয়েছে, যেগুলিকে বলা হয় সেকেন্ডারি রিভারাইন স্টেশন। বিআইডব্লিউটিএ-এর হিসেবে এর বাইরেও সারা দেশে আরো অন্তত ৩৭৪টি স্থানে নৌযান থেকে পণ্য ওঠানামা করা হয়, যেগুলিতে ওই সংস্থাটির কোনো রকম স্থাপনা নেই। বাংলাদেশে বর্তমানে ৪৬ টি নদীবন্দর রয়েছে। ১৯৬০ সালে ঢাকা, নারায়ণগঞ্জ, খুলনা, বরিশাল, চাঁদপুর ও টঙ্গী এই ছয়টি নদীবন্দর প্রতিষ্ঠা করা হয়। সর্বশেষ "সুলতানগঞ্জ(গোদাগাড়ী) নদী বন্দর" রাজশাহী, নরসিংহপুর আলুবাজার নদী বন্দর এবং "বাঞ্ছারামপুর (কড়ইকান্দি) নদী বন্দর" এই তিনটি নদী বন্দর ৩১ ডিসেম্বর ২০২৩ সালে একই দিনে পৃথক পৃথক তিনটি গেজেট আকারে প্রকাশ পায়।